Burgemeester bied beloning aan vir vermiste kindShasha Lee November Patricia de Lille, burgemeester van Kaapstad, het ŉ beloning van R25 000 aangebied vir enige inligting wat sal help om Shasha Lee November op te spoor. Dit is nou al 10 dae sedert die sesjarige Shasha Lee verdwyn het. Sy is laas op 3 Mei gesien toe sy in Groenal Walk in Hanoverpark gespeel het. “Ek dink aan die ma en familie van hierdie jong meisie en ek doen ŉ beroep op enigiemand wat weet waar sy haarself bevind, om na vore te kom met inligting,” het De Lille in ŉ verklaring gesê. “As ŉ ma kan ek myself nie eers indink watter trauma die familie beleef nie.” Die gemeenskap, polisie en ander reddings- en veiligheidsdienste soek onverpoosd na die meisie. “Ek hoop dat ons haar binnekort kan opspoor en veilig aan haar familie kan terugbesorg,” het sy bygevoeg. “Ek bied ŉ beloning van R25 000 aan vir enige inligting wat daartoe kan lei dat ons Shasha Lee kan opspoor en die gevolglike inhegtenisneming en vervolging van die betrokke partye.” Enigiemand met inligting word versoek om konst. Keith Wakefield te skakel by 083 471 4716 of 021 376 9850 of stuur ŉ SMS aan CrimeLine by 32111. Shasha-Lee November